钦定古今图书集成/历象汇编/岁功典/第008卷 > 《夹锺二月》
## 钦定古今图书集成/历象汇编/岁功典/第008卷 > 《夹锺二月》

节应佳辰，时登令月。和风拂迥，淑气浮空。走野马于
桃源，飞少女于李径。花明丽月，光浮窦氏之机；鸟哢
芳园，韵响王乔之管。敬想足下优游泉石，放旷烟霞。
寻五柳之先生，琴樽雅兴；谒孤松之君子，鸾凤腾翩。
成万世之良规，实百年之令范。但某席户幽人，蓬门
下客。三冬勤学，慕方朔之雄才；万卷常披，习郑元之
逸气。既而风尘顿隔，仁智并乖。非无衰侣之忧，诚有
离群之恨。谨伸数字，用写寸诚。